
AVIZ
asupra propunerii legislative pentru modificarea şi completarea OUG nr. 34/2006 consolidată în 04/10/2007 privind atribuirea contractelor de achiziţie publică a contractelor de concesiune de lucrări publice şi a contractelor de concesiune de servicii
În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea şi completarea OUG nr. 34/2006 consolidată în 04/10/2007 privind atribuirea contractelor de achiziţie publică a contractelor de concesiune de lucrări publice şi a contractelor de concesiune de servicii, trimisă cu adresa nr. PL.x 224 din 16 aprilie 2008 şi înregistrată sub nr. 31/351 din 16.04.2008.


Camera Deputaţilor este Cameră decizională, conform prevederilor art. 75 (1) din Constituţia României, republicată, şi art. 92 alin. (9) pct. 1 din Regulamentul Camerei Deputaţilor, republicat.


Senatul a respins  iniţiativa legislativă în şedinţa din 14 aprilie 2008.

Potrivit prevederilor art. 61 din Regulamentul Camerei Deputaţilor, republicat, Comisia juridică, de disciplină şi imunităţi a dezbătut iniţiativa legislativă în şedinţa din 12 mai 2008.
Membrii Comisiei au examinat propunerea legislativă supusă avizării, expunerea de motive, avizul favorabil al Consiliului Legislativ cu nr. 1594 din 20.11.2007 precum şi punctul de vedere al Guvernului, transmis cu adresa nr. 3127 din 22.11.2007 în care precizează că nu susţine adoptarea prezentei iniţiative legislative.
  

În urma dezbaterilor, membrii Comisiei au constatat că legislaţia naţională în materia achiziţiilor publice asigură transpunerea completă şi fidelă a acquis-ului comunitar referitor la acest domeniu, respectiv a dispoziţiilor celor mai recente directive ale Uniunii Europene în domeniu: Directiva 2004/17/EC şi Directiva 2004/18/EC.
Astfel, introducerea unui text prin care sa li se interzică operatorilor economici posibilitatea de a subcontracta mai mult de un anumit procent din valoarea contractului de achiziţie publică, contravine prevederilor directivelor mai sus menţionate şi implicit libertăţilor fundamentale acordate prin Tratatul de instituire a Comunităţii Europene.



Avand în vedere cele constatate, membrii Comisiei au hotărât, în unanimitate, avizarea negativă a propunerii legislative.


În raport de obiectul şi conţinutul său, propunerea legistivă face parte din categoria legilor ordinare.

                              PREŞEDINTE,                  SECRETAR,
                                Sergiu Andon                   George Băeşu
Consilier
Dr. George Cucu

